ราคาทองปิดลบร่วง ขณะตลาดจับตาเจรจาหนี้กรีซ
สัญญาทองคำตลาดนิวยอร์กปิดลบเมื่อคืนนี้ (25 มิ.ย.) ซึ่งเป็นการปรับตัวลงติดต่อกัน 5 วันทำการ เนื่องจากนักลงทุนระมัดระวังการซื้อขายและจับตาดูการเจรจาปัญหาหนี้กรีซอย่างใกล้ชิด เพื่อดูว่ากรีซจะสามารถชำระหนี้ IMF ได้ตามกำหนดในวันที่ 30 มิ.ย.นี้หรือไม่ 
26 มิ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ลดลง 1.1 ดอลลาร์ หรือ 0.09% ปิดวานนี้ (25 มิ.ย.) ที่ระดับ 1,171.80 ดอลลาร์/ออนซ์, สัญญาโลหะเงินส่งมอบเดือนก.ค.ลดลง 4.5 เซนต์ ปิดที่ 15.808 ดอลลาร์/ออนซ์, สัญญาพลาตินัมส่งมอบเดือนก.ค.เพิ่มขึ้น 10.3 ดอลลาร์ ปิดที่ 1,084.40 ดอลลาร์/ออนซ์ และสัญญาพัลลาเดียมส่งมอบเดือนก.ย.ลดลง 16.35 ดอลลาร์ ปิดที่ 679.35 ดอลลาร์/ออนซ์
ขณะที่นักลงทุนระมัดระวังการซื้อขายและจับตาดูว่า กรีซจะสามารถชำระหนี้ IMF ได้ตามกำหนดในวันที่ 30 มิ.ย.นี้หรือไม่ นอกจากนี้ นักลงทุนยังจับตาดูการเจรจาระหว่างกรีซและรัฐมนตรีคลังยูโรโซนในวันเสาร์นี้ หลังจากที่ประชุมเมื่อวานนี้ยังไม่สามารถตกลงกันได้
นายเจอร์รี ไรซ์ โฆษก IMF กล่าวว่า กรีซจะถูกจัดชั้นเป็นประเทศที่ติดหนี้ค้างชำระต่อ IMF ถ้าหากกรีซไม่สามารถชำระหนี้ 1.6 พันล้านยูโรภายในวันที่ 30 มิ.ย. ขณะที่นางคริสติน ลาการ์ด ผู้อำนวยการ IMF ยืนยันว่า IMF จะไม่มีการเสนอให้เวลาปลอดหนี้แก่กรีซเป็นเวลา 2 เดือน หากกรีซไม่สามารถจ่ายหนี้วงเงิน 1.6 พันล้านยูโรแก่ IMF ในวันที่ 30 มิ.ย. 